is 'n webwerf vir
Hier sit ons die politieke stryd voort op 'n vreedsame nie-partypolitieke wyse om só kulturele mag vir ons Afrikanervolk te help bewerk sodat hy homself staatkundig, ekonomies, taalkundig, geskiedkundig, maar veral godsdienstig kan handhaaf. Dié kulturele mag sal een of ander tyd in die toekoms oorvloei in politieke mag in die hande van ons volk.
'n Kulturele oorlog word op 'n intellektuele wyse gevoer en gewen, en daarvoor is nodig wyse skrywers en lesers, geesdriftige, daadkragtige, regdenkende volkgenote. Alle kultuurgebiede van ons volk soos die ekonomie, kuns, taal, onderwys, godsdiens en geskiedenis, moet vanuit hierdie standpunt begryp word. Hier gaan dit uitdruklik om die weerlegging van bestaande links-liberale en gelykheidleerstellings gerig op die Afrikaner, en in die besonder die verdraaide lewens‒ en wêreldbeskouing van "demokrasie" en "kapitalisme".
Samehangend daarmee moet gehou word by 'n lewens‒ en wêreldbeskouing en geskepte kenmerkende waardes, wat die eie identiteit van ons as Blankes en Afrikaners beklemtoon.
Sekerlik een van die belangrikste take wat voor ons lê, is juis om die denkbeeld van tyd en stryd by ons mense op te klaar. Die vrysinnige begrip van tyd, is dat tyd 'n bepaalde begin het en lynreg verloop tot op 'n bepaalde einde. Dít veronderstel dat alle gebeure slegs een maal plaasvind, met ander woorde, dat die geskiedenis homself nooit herhaal nie. Dit sou verkeerdelik beteken dat daar bepaalde afsnypunte bestaan waarna byvoorbeeld 'n bepaalde lewenshouding onaanvaarbaar is, soos om 'n volksman en 'n Christen in die moderne tydvak te wees. Vaste beginsels is glo verouderd omdat elkeen vry is om te doen wat hy wil en niemand beperk moet wees nie. Selfs die handhawing van volkseie moet belet word. Afsnypunte bestaan glo aan die hand waarvan sukses of mislukking gemeet kan word.
Die verkeerde begrip van tyd het veroorsaak dat mense dink dat as 'n bepaalde stryd nie op 'n bepaalde tydstip gewen is nie, die stryd dan verlore is, vandaar die denkwyse van "dit is die einde". In terme van die beskouing wat hierdie webblad wil help vestig, word die verlede, hede en toekoms nie meer as afsluitpunte op 'n reguitlyn gesien nie, maar as gesigspunte wat op enige gegewe oomblik saamval. Kortom, 'n bepaalde stryd is nooit op 'n sekere tydstip gewen of verloor nie. Streng gesproke het stryd nooit 'n bepaalde begin of 'n bepaalde einde nie. Dit was nog altyd daar en dit sal ook altyd daar wees. In die bestaan van 'n volk sal daar altyd teleurstellings wees, maar ook geleenthede wat, as dit met die nodige wilskrag en vernuf hanteer word, hom weer tot groot hoogtes sal lei.
Hierdie stryd sluit in die opvoeding van ons volk om ons eie identiteit te behou, ons taal te huldig en te waardeer, ons verhouding met ons Skepper te verstaan en met nuwe ywer te vertroetel, ons ware geskiedenis te herdink sodat ons sal weet waarheen ons in die toekoms op pad is, en ook om met 'n glimlag te onthou dat hierdie Boerevolk se veelvuldige slegte tye in ons verlede met 'n tikkie humor heelwat beter verduur is.
Daar sal nooit in die lewe van 'n volk 'n volkome staat van bestendigheid bereik kan word nie, 'n staat van orde waar alles presies so daar uitsien soos wat ons dit graag wil hê, maar ons kan baie nader daaraan kom as waar ons volk nou staan. Indien 'n volk wil lewe moet hy dus bereid wees tot ewigdurende stryd, daarom is 'n lewende volk 'n vegtende volk - vir jou God, jou land, jou taal en wat daarmee gepaard gaan. So 'n lewenshouding is belangrik ten einde die geweldige magte teen ons te kan trotseer. Ons moet bereid wees tot stryd, nie net om onsself te kan handhaaf nie, maar bowenal omdat ons eer op die spel is.
Hedendaags bestaan daar heelwat onkunde oor die volke in Suid-Afrika. Onjuisthede en veral onwaarhede word meestal moedswillig verkondig, soos wie eerste in Suid-Afrika was, al was Suid-Afrika nog geen staat of naam nie en bloot 'n groot stuk grond waarvan die grootste gedeelte onbewoond was en aan niemand behoort het nie. Daar was geen swart inwoners tussen die weskus en die Keirivier nie. Histories kan geen swart volk op hierdie bykans 1 000 km aanspraak maak nie. Vandaar ook die naam Transkei, dit is anderkant (oos) van die Keirivier. Om tussen swart en blanke volke te onderskei, is noodsaaklik omdat dit die geskiedenis duidelik stel.
Groot ander grondgebiede was onbeset, of is ook deur wettige onderhandelinge verkry. Daaroor word geswyg, of die beweerders ontbreek kennis van die geskiedenis.
Die vestiging en volhouding van 'n webwerf vir alle Afrikaners met 'n beginselhoudende volkseie inslag wat die verkryging van staatkundige vryheid vir die Afrikanervolk ondersteun en bevorder.
Om die vryheidsboodskap aan alle lede van die Afrikanervolk uit te dra sodat volksgenote eendragtig kan saamstaan.
Om die aard van die Afrikanervolk se Calvinisties Christelike lewens‒ en wêreldbeskouing te verkondig.
Om die volk se vryheidstrewe en trotse volksgevoel vir ons oorgeërfde gemeenskaplike geskiedenis en kultuurwaardes as maatstaf te gebruik.
Om binne volkverband bymekaar te hou wat bymekaar hoort.
Die taal van ons webwerf is Afrikaans.
Bydraes word in lyn met die doelstellings hierbo aangebied.
Ondersteuning word gegee aan volkseie organisasies wat die kultuur‒ en vryheidstrewe van die Afrikanervolk opreg vooropstel en dit nie vir die skyn doen nie.
Alle blankes wat met ons strewe en beginsels saamstem is welkom om saam te werk en erkenning te kry mits hulle andersins aanvaarbaar is.
Geen samevoeging van wat God geskei het nie. Die hoëre eenheid lê in Christus en is geestelik van aard. Gevolglik wil ons geen gelykstelling en ook geen verbastering met volke met vreemde wortels aangaan nie.
Onder beginsels en kultuur word verstaan persoonlikheid en vryheid as 'n volk, ekonomiese ontwikkeling, eiesoortige onderwys en ontasbare waardevolle geestesgoedere wat nie met 'n maatstaf gemeet kan word nie, soos onder meer godsdiens, taal, kunste en eiesoortige gewoontes, 'n eie politieke siening. Ons wil ons eie uitbou volgens ons eie omstandighede, aard en behoeftes uit eie wortels, eie instellings, eie krag.
Kennis word geneem van die beriggewing en werkwyse van groepe wat breinspoeling ongemerk probeer gebruik sodat volkgenote daarvan ingelig kan word met insigryke redevoering.